Annatjie Myburgh-saak: Skuldiges gevonnisAnnatjie Myburgh. Foto: Facebook Die twee mans wat skuldig bevind is aan die moord in 2016 op Annatjie Myburgh (58) van Witrivier is vroeër vandag elkeen tot lewenslange tronkstraf in die hooggeregshof in Mbombela in Mpumalanga gevonnis. Selby John Mabila (26) en Paul Mathebula (32) is elkeen tot ŉ verdere 15 jaar tronkstraf gevonnis vir roof met verswarende omstandighede en ŉ verdere agt jaar tronkstraf op aanklag van ontvoering. Die vonnisse sal gelyklopend uitgedien word. Maroela Media het vroeër berig Myburgh het destyds op 15 Junie op pad na haar werk verdwyn. Haar liggaam is die Sondag daarna in die vroeë oggendure sowat 7 km buite Witrivier tussen bosse gevind. ŉ Nadoodse ondersoek het getoon dat Myburgh aan ŉ hartaanval gesterf het wat vermoedelik veroorsaak is deur die angs en trauma wat sy deurgemaak het toe sy gekaap en ontvoer is. Geen opsigtelike beserings is aan haar liggaam gevind nie. Wendell Myburgh jnr., Annatjie se seun, het Vrydag aan Maroela Media gesê hoewel niks ooit sy ma sal kan terugbring nie, is die gesin nietemin tevrede met die vonnis. “Gister was dit presies drie jaar en twee maande [ná haar dood]. Hulle sê alle goeie dinge kom met tyd. Daar was ŉ hoë standaard met hierdie saak gestel. As hulle dié standaard met alle sake kan handhaaf, kan daar ’n ommedraai in die regstelsel kom.”